ইকরামুল হাসান শাকিল: থামেল নেপালের রাজধানী কাঠমান্ডু শহরের একটি অংশ। এখানেই অধিকাংশ পর্যটকের আবাসস্থল। ভোর ৬টা। মুহিত ভাইয়ে কথামতো সবাই ঘুম থেকে উঠে হোটেলের রিসিপশনে চলে এলাম। সকালের শীতল আবহাওয়ায় থামেলের রাস্তায় হেঁটে চলছি। উদ্দেশ্য অসনবাজার। সেখানে আমরা চা খাবো। থামেলের রাস্তা ও গলি পথে নানান ধরনের মানুষ হাঁটছে। অসনবাজার ছোট একটি বাজার। সকালে আশপাশের মানুষজন কেনাকাটা করে। আমরা সেখানে গাভীর দুধের চা খেলাম। দু’জন নারী সেই চা বিক্রি করছেন।